ഗാന്ധിക്കും രാഖി സാവന്തിനുമെതിരെ അല്പ വസ്ത്ര പരാമര്ശം പ്രസ്താവനയില് വിശദീകരണവുമായി യു.പി സ്പീക്കര് ലഖ്നോ: രാഷ്ട്രപിതാവ് മഹാത്മാഗാന്ധിയെയും ബോളിവുഡ് താരം രാഖി സാവന്തിനെയും താരതമ്യപ്പെടുത്തിയ പ്രസ്താവനയില് വിശദീകരണവുമായി ഉത്തര്പ്രദേശ് നിയമസഭ സ്പീക്കര് ഹൃദയ് നാരായണ് ദീക്ഷിത്. ശനിയാഴ്ച ഉന്നാവില് നടന്ന ബി.ജെ.പി പരിപാടിക്കിടെയായിരുന്നു സ്പീക്കറുടെ വിവാദ പരാമര്ശം.ഗാന്ധിജി അല്പവസ്ത്രം മാത്രമാണ് ധരിച്ചിരുന്നത്. ഒരു ധോത്തി മാത്രമാണ് വസ്ത്രം. ലളിതമായ വസ്ത്രം ധരിക്കുന്നതിലൂടെ ഒരാള് വലിയവന് ആകുമെങ്കില് രാഖി സാവന്ത് ഗാന്ധിജിയേക്കാള് വലിയ ആളാകുമായിരുന്നു എന്നായിരുന്നു ദീക്ഷിതിന്റെ പരാമര്ശം. ഉന്നാവിലെ ഭാഗവന്ത് നഗര് മണ്ഡലത്തില്നിന്നുള്ള എം.എല്.എ കൂടിയാണ് ദീക്ഷിത്. അടുത്ത വര്ഷം നിയമസഭ തെരഞ്ഞെടുപ്പ് നടക്കാനിരിക്കേ ബി.ജെ.പിയുടെ നേതൃത്വത്തില് നടത്തുന്ന പ്രബുദ്ധ ജന് പരിപാടിയുടെ വേദിയിലായിരുന്നു ദീക്ഷിത് ഗാന്ധിയെയും രാഖി സാവന്തിനെയും ദീക്ഷിത് താരതമ്യപ്പെടുത്തിയത്. ദീക്ഷിതിന്റെ വിഡിയോ വൈറലായതോടെ പ്രതിപക്ഷ നേതാക്കള് ഉള്പ്പെടെ പ്രതിഷേധവുമായി രംഗത്തെത്തിയിരുന്നു. ഗാന്ധിജിയെയും സ്ത്രീകളെയും അപമാനിക്കുന്നതാണ് ദീക്ഷിതിന്റെ പരാമര്ശമെന്നായിരുന്നു സമാജ്വാദി പാര്ട്ടിയുടെയും കോണ്ഗ്രസിന്റെയും പ്രതികരണം. യു.പി മുന് മുഖ്യമന്ത്രി അഖിലേഷ് യാദവ് ദീക്ഷിതിനെ വിമര്ശിച്ച് രംഗത്തെത്തി. നുണകളുടെ പൂക്കള് എന്ന ഹാഷ്ടാഗോടെയാണ് ദീക്ഷിതിന്റെ വിഡിയോ അഖിലേഷ് ട്വിറ്ററില് പങ്കുവെച്ചത്. സമൂഹമാധ്യമങ്ങളില് അടക്കം പ്രതിഷേധം ശക്തമായതോടെ തന്റെ പ്രസ്താവന വളച്ചൊടിക്കുകയായിരുന്നുവെന്ന ആരോപണവുമായി ദീക്ഷിത് രംഗത്തെത്തി. പരിപാടിയില് എന്നെ അഭിസംബോധന ചെയ്തത് പ്രബുദ്ധനായ എഴുത്തുകാരന് എന്നായിരുന്നു. എന്നാല് അത് ഞാന് അംഗീകരിക്കില്ല. ചില പുസ്തകങ്ങളും ലേഖനങ്ങളും എഴുതിയെന്നു കരുതി ആരും പ്രബുദ്ധനായ എഴുത്തുകാരാകില്ല. അതേ അര്ഥത്തിലാണ് മഹാത്മാഗാന്ധി അല്പ വസ്ത്രം മാത്രമാണ് ധരിക്കുന്നതെന്ന് ഞാന് പറഞ്ഞത്. രാഷ്ട്രം അദ്ദേഹത്തെ ബാപ്പുവായി കാണുന്നു. എന്നുകരുതി രാഖി സാവന്ത് ഗാന്ധിയാണെന്ന് അത് അര്ഥമാക്കുന്നില്ല എന്നായിരുന്നു ദീക്ഷിതിന്റെ പ്രതികരണം.